IISRAELI MÄED
Tere tulemast taas ühisele palvereisile Iisraeli mägedele.
Käesolevas saatesarjas valmistame regiooni palves ette
Iisraeli põhjapoolsete hõimude ehk Efraimi naasmiseks.
Juhata meie reisi tänagi, Jeesus!
Eelmisel korral tänasime selle eest,
et Efraimi naasmine ja Iisraeli rahva ühinemine
on võrdpilt sellest,
et kord ühinevad ka rahvad Jeesuse kuningavõimu alla.
Tänasime sellegi eest,
et Jeesuse omad kõigi rahvaste seas pärivad maa.
Maa pärimine tähendab seda, et kui Jeesus kuningana naaseb,
ei lahku siit Jumala rahvas, vaid kurjuse võim.
Seekord läheme palvereisile Õlimäele, kust Jeesus taevasse läks
ja kuhu Ta Taevast ka naaseb.
Täname armu eest, mille kaudu Jumala omad selle maa pärivad,
ja kohtuotsuste eest, mille tõttu kurjus siit lahkub.
Räägime teel täpsemalt, millega tegemist.
Kui Jeesus viimast korda Jeruusalemma tuli,
kogus Ta oma 12 jüngrit kokku ja rääkis neile,
mis Teda Jeruusalemmas ootab.
"Me läheme üles Jeruusalemma ja seal viiakse lõpule kõik see,
mis prohvetid on kirjutanud Inimese Pojast." Lk 18:31
Kui Jeesus nendega Jeerikot läbis,
tahtis tölnerite ülem Sakkeus tingimata Jeesust näha.
Sakkeus oli oma ameti abil rahvalt palju raha röövinud,
kuid oli nüüd valmis muutuma.
Ta oli väikest kasvu ja ronis mooruspuu otsa tee ääres,
et rahvamassi seas Jeesust näha.
Räägi, Mia, kus me nüüd oleme?
Sõitsime Jeruusalemma suunas mööda tuttavat Patriarhide teed
ja nüüd terendab otse ees Õlimägi.
Kuidas suhtus Jeesus Sakkeuse manöövrisse?
Jeesus nägi Sakkeuse südant
ja lubas veel samal päeval talle külla minna.
Rahvas ei mõistnud Jeesust,
vaid nurises, et Ta sellise mehe juurde läks.
Aga Jeesus ütles talle:
'Täna on sellele kojale tulnud pääste, sest ka tema on Aabrahami poeg.
Sest Inimese Poeg on tulnud otsima ja päästma kadunut.'" Lk 19:9-10
Lisaks jüngritele järgis Jeesust suur rahvahulk,
kes ootas jumalariigi ilmumist maa peal.
Et Jeesus oli teel Jeruusalemma, ootasid nad,
et Jeesus võtab kuningavõimu ja mõistab kohut kurjuse üle.
Selle ootusega ei sobinud kokku Jeesuse armuandmine Sakkeusele.
Jeesus rääkis neile võrdumi kõrgest soost inimesest,
kes reisis kaugele maale, et omandada kuningriik
ja siis tagasi pöörduda.
Teele minnes kutsus ta kohale kümme sulast
ja andis neile kümme naela raha
ehk kolmele aastapalgale vastava hulga hõbedat.
Ta käskis neil sellega oma tagasitulekuni kaubelda.
Räägi, Mia, kus me nüüd oleme?
Jõudsime just Jeruusalemma linna piiridesse
ja sõidame läbi Pizgat Ze'evi rajooni.
Millise vastuvõtu sai kõrgest soost mehe plaan
Jeesuse võrdumis?
Rahvale see plaan ei meeldinud. Vastupidi.
"Aga ta alamad vihkasid teda
ja läkitasid saadikud talle järele ütlema:
'Meie ei taha, et tema meie üle kuningana valitseks." Lk 19:14
Kui too mees oli saanud kuningriigi ja tagasi tuli,
käskis ta kutsuda sulased, kellele ta raha oli andnud.
"Siis tuli esimene ja ütles:
'Isand, sinu nael on kümme naela kasu toonud.'
Ja tema ütles sellele: 'Tubli, sa hea sulane!
Et sa oled olnud ustav kõige pisemas,
seepärast olgu sul meelevald kümne linna üle.'" Lk 19:16-17
Teisel sulasel oli õnnestunud viis naela juurde hankida.
Tema sai meelevalla viie linna üle.
Tuli veel üks sulane ja andis tagasi saadud rahasumma.
"Isand, vaata, siin on sinu nael,
mida ma olen alles hoidnud higirätikus, sest ma kartsin sind:
sa oled vali mees, sa võtad, mida sa ei ole paigale pannud,
ja lõikad, mida sa ei ole külvanud." Lk 19:20-21
Kus me nüüd oleme, Mia?
Pöörame just Õlimäe laele
ja sõidame selle teises servas asuvale vaateplatvormile.
Mida arvas kuningas Jeesuse võrdumis
tolle mehe selgitusest, kes hõbeda higirätikusse peitis?
Kuningas ei uskunud mehe selgitust.
Kui ta oleks tõesti kuningat kartnud, oleks ta raha panka andnud,
nii et kuningas oleks selle intressiga tagasi saanud.
"Ja ta ütles juuresseisjaile:
'Võtke nael tema käest ära ja andke sellele, kellel on kümme naela!'
Ja nemad ütlesid talle: 'Isand, tal on kümme naela!'
'Ma ütlen teile,
igaühele, kellel on, antakse,
aga kellel ei ole, sellelt võetakse ära ka see, mis tal on.' Lk 19:24-26
Pärast sulaseid tegeles kuningas nendega,
kes polnud teda kuningaks tahtnud.
Neile polnud tema kuningriigis kohta.
"Aga need mu vaenlased,
kes ei tahtnud, et ma nende üle kuningas oleksin,
tooge siia ja lööge nad maha minu ees!" Lk 19:27
Pärast tähendamissõna
liikus Jeesus teiste ees Jeerikost üles Jeruusalemma poole.
Jätame auto seekord siia.
Kõnnime siit vaateplatsile,
kust näeb hästi Jeruusalemma vanalinna.
Paljude maailma rahvaste esindajaid
tuleb juba praegu Jeesuse pärast Jeruusalemma.
Jõudsime tänasesse palvepaika.
Me pole seekord ainsad, kes siin palvetamas on.
Jyrki, mis koht see on?
Oleme Õlimäel,
kust Jeesus 40 päeva pärast ülestõusmist Taevasse tõusis.
Vahetult enne Taevasse minekut
käskis Jeesus jüngreil oodata, kuni neisse tuleb Püha Vaim,
enne kui nad lähevad jagama head uudist Tema kuningriigist.
Apostlite tegudes räägitakse:
"Kui Jeesus seda oli öelnud, tõsteti ta nende nähes üles
ja pilv varjas ta nende silme eest." Ap 1:9
Jeesuse surnuist ülesäratamisega oli Isa juba kinnitanud,
et Jeesuse ohver kõlbas Talle.
Jeesuse pilves ülesvõtmisega kinnitas Isa sedagi,
et Jeesus on see Inimese Poeg, kes Taevast pilvedes ka tagasi tuleb.
Iga kord, kui Vana ja Uus Testament räägivad Inimese Poja tulekust,
öeldakse, et Ta tuleb Taeva pilvedes.
Sellest räägivad ka Apostlite teod.
"Kui nad taevasse vaatasid tema minekut,
vaata, siis seisis nende juures kaks valgeis rõivais meest, kes ütlesid:
'Galilea mehed, mis te seisate siin ja vaatate üles taevasse?
See Jeesus, kes teilt võeti üles taevasse,
tuleb samal kombel, nagu te nägite teda taevasse minevat." Ap 1:9-10
Jeesuse taevaminek toimus siin Õlimäel.
Sakarja raamat räägib, et Jeesus ka naaseb siia.
"Sel päeval seisavad ta jalad Õlimäel,
mis on Jeruusalemma ees ida pool." Sk 14:4
Jeesuse taevasseminek ja sealt naasmine
on sama mündi kaks poolt.
Kui isa Ta Taevasse võttis,
ülendas Ta Jeesuse oma paremale käele
ja kõigest võimust kõrgemale.
Kui Isa Jeesuse selle meelevallaga maa peale tagasi saadab,
naaseb Jeesus kuningana.
Kui Jeesus naaseb,
algab siin 1000 aastat kestev Jumala maapealse kuningriigi aeg.
Enne seda viib Jeesus enda juurde oma koguduse,
nii elusolevad kui usus surnud,
ja naaseb seejärel koos nendega maa peale.
Sakarja jätkab järgmises salmis:
"Ja Issand, minu Jumal, tuleb
ja kõik pühad koos temaga." Sk 14:5
Täname alustuseks selle eest, et Jeesus tõusis Taevasse
ja tuleb maa peale tagasi.
Aitäh, Isa, Sinu armastuse eest maailma vastu.
Aitäh, et andsid oma Poja Jeesuse meie eest surema
ja maksma hinda kõigi meie pattude eest.
Aitäh, Jeesus, et olid kuulekas surmani,
kandsid meie kuriteod ja võitsid Kolgatal kõik kurjuse jõud.
Aitäh, Isa, et aktsepteerisid Jeesuse ohvrit maailma pattude eest
ja tõstsid Ta hauast üles tagasi Enda juurde Taevasse.
Aitäh Jeesus,
et naased kord Taevast tagasi sellele mäele.
Aitäh Sinu imelise plaani eest, Isa,
tuua Jeesus koos omadega maa peale valitsema.
Aitäh, Jeesus, et Sinu kuningriik tuleb
ja Isa tahe sünnib nii maa peal kui taevas.
Oleme valmistanud neil palvereisidel maad
Iisraeli põhjapoolsete hõimude naasmiseks.
Eelmisel korral rääkisime juba sellest, et lisaks Iisraeli hõimudele
kogub Jumal oma kuningriiki ka paganarahvad.
Koos kuningas Jeesusega tuleb maa peale ka Tema kuningriik.
Sellest kuningriigist räägib Psalm 9:
"Kuid Issand jääb igavesti;
ta on oma aujärje seadnud kohtumõistmiseks.
Ja ta ise mõistab kohut maailmale õigluses;
ta peab rahvastele kohut õiglasel viisil." Ps 9:8-9
Jeesuse naasmine tähendab kurjuse võimu lõppu
ja õigluse teostumist maailmas.
Seepärast on Jeesuse naasmisega seotud Tema õiged kohtuotsused.
Meelevalda maa üle kohut mõista põhjendas Jeesus ise järgmiselt:
"Ja ta on temale andnud meelevalla ka kohut pidada,
sellepärast et tema on Inimese Poeg." Jh 5:27
Jeesuse põhjendus oma volitusele kohut mõista võib tunduda veidrana,
kui me ei tea, mida Vana Testament 'Inimese Poja' mõistega mõtleb.
Taanieli raamat räägib Inimese Poja võimust nii:
"Ja ma nägin öistes nägemustes,
vaata, taeva pilvedega tuli keegi, kes oli Inimesepoja sarnane.
Ja ta saabus Elatanu juurde ning viidi tema ette.
Ja temale anti valitsus ja au ning kuningriik;
ja kõik rahvad, suguvõsad ja keeled teenisid teda.
Tema valitsus on igavene valitsus, mis ei lakka,
ja tema kuningriik ei hukku." Tn 7:13-14
Kuna Jeesus rääkis endast kui Inimese Pojast,
ootasid Tema kaasaegsed,
et Ta võtab üle Taanieli ennustatud valitsuse maailma üle.
Jeesuse järgijad ei mõistnud,
et Inimese Poeg pidi tulema kaks korda.
Sama Inimese Poeg, kes pidi maailma pattude üle kohut mõistma,
tuli enne ise nende eest karistust kandma
ja pakkuma maailmale täielikku armuandmist.
Jeesuse ohver võimaldas,
et inimesed võivad vabaneda kuradi võimust Temasse uskudes.
Esimesel korral ei mõistnud Inimese Poeg kohut kellegi üle.
Isegi mitte nende üle, kes Ta tapsid.
Kurjuse lõplik kaotamine maailmast eeldab siiski kohtumõistmist,
mille aeg on alles siis, kui Inimese Poeg teist korda tuleb.
Too Messias-kuningas ei mõista maailma üle kohut üksi,
vaid koos omadega.
Lisaks juutidele oli see Jeesuse ajal selge ka teiste rahvaste usklikele.
Kui Korintose usklikud viisid oma tülid maistesse kohtutesse,
kirjutas Paulus:
"Või ei tea teie, et ükskord mõistavad pühad kohut kogu maailma üle?
Ja kui te maailma üle kohut mõistate,
kas te siis ei ole pädevad otsustama pisiasjus?" 1Kr 6:2
Paulus meenutas neile siiski,
et kohtumõistmise aeg on alles siis, kui Jeesus naaseb.
"Nõnda siis ärge mõistke kohut enne õiget aega, enne kui tuleb Issand,
kes toob valguse ette pimedusse varjunud asjad
ning teeb avalikuks inimsüdamete kavatsused;
ja siis saab igaüks kiituse Jumalalt." 1Kr 4:5
Teel loetud tähendamissõna kõrgest soost inimesest
rääkis Jeesus, kui rahvas ei mõistnud Tema armu Sakkeuse suhtes.
Võrdumis jättis Ta oma sulastele tegutsemiseks suure kapitali,
kuni Ta ise oli mujal kuningriiki omandamas.
Paulus kirjeldab seda kapitali nii:
"Kuna see oli Jumal, kes Kristuses lepitas maailma enesega
ega arvestanud neile nende üleastumisi
ning on pannud meisse lepitussõna."
"Aga olles kaasabilised me manitsemegi teid,
et te Jumala armu ilmaasjata vastu ei võtaks,
ta ütleb ju:
'Ma olen sind kuulnud soodsal ajal ja aidanud sind päästepäeval.'
Ennäe, nüüd on ülisoodus aeg!
Ennäe, nüüd on päästepäev!" 2Kr 5:19, 6:1-2
Kolmas sulane võrdumis ei saanud Jumala armulikkusest aru
ega kasutanud seda üldse.
Kuningas andis talle mõeldud osa teiste valitsuse alla.
Tulevasel ajal võivad koos Jeesusega valitseda ja kohut mõista vaid need,
kes on praeguses ajas koos Temaga armu andnud.
Isa on mõelnud,
et oleme koos Jeesusega nii armu andmas kui kohut mõistmas.
Seepärast on tähtis neid aegu teineteisest eristada
ja osaleda selles, mida Jeesus teeb.
Enne kui hakkame tänama Jumalat Tema heade kohtuotsuste eest,
peatume hetkeks enda südame äärel.
Kas mulle on kõlvanud armuajal lepitusametit pidada ja armu anda
või olen pigem otsinud teistest vigu ja neid hukka mõistnud?
Uuri Issand, mu südant,
ja too valguse ette igasugune tahtmine kohut mõista.
Anna andeks, Issand, kui olen siin ajas hüljanud lepitusameti
ja teisi armuandmise asemel hukka mõistnud.
Jeesuse nimel. Aamen.
Täname nüüd Jumalat selle imelise päästeplaani
ja armuaja eest.
Aitäh Isa, Sinu imelise armu eest,
mille suurus mul üle mõistuse käib.
Aitäh Isa, et saatsid Jeesuse armu andma meile,
kes olime Sulle selja pööranud.
Aitäh Jeesus, et Sina, kel on õigus meie üle kohut mõista,
võtsid meie patud ja kandsid meile kuulunud karistuse.
Aitäh Isa, Sinu imelise tarkuse eest
saata Messias Jeesus maailma kaks korda.
Aitäh armu eest, mis vabastab meid patu võimu alt,
ja tänu Sulle kohtuotsuse eest, mis patu võimu lõpetab.
Aitäh praeguse aja eest,
kus inimestele endiselt armu osutad.
Kui Jeesus kuningana naaseb,
on palgamaksmise ja kohtuotsuste aeg.
Siis pole veel viimse kohtupäeva aeg, kuid Piibel räägib,
et Jeesus mõistab tulles kohut sel ajal maa peal elavate rahvaste üle.
Psalmis 2 räägib Jumal:
"Sina oled mu Poeg, täna ma sünnitasin sinu.
Küsi minult, ja ma annan paganad su pärandiks
ning ilmamaa otsad su omandiks." Ps 2:7-8
Rahvad on Jeesuse pärand ja Ta armastab neid.
Kuna Jeesus tuleb maa pealt kurjust kaotama,
teeb Ta siiski otsa peale neile, kes Tema kuningriigi vastu on.
Jeesuse kuningriigi peavastane on muidugi kurat,
kes juba Paabelis rahvad Jumala vastu mässama ajas.
Ilmutusraamat räägib,
kuidas tema tegevusele Jeesuse naastes lõpp tehakse.
"Ma nägin taevast alla tulevat ingli,
kellel oli sügaviku võti ja suured ahelad käes.
Ja ta võttis kinni lohe,
selle muistse mao, kes on Kurat ja Saatan,
ning aheldas ta tuhandeks aastaks
ning viskas ta sügavikku ja sulges ta luku taha
ning pani pealt pitseriga kinni, et ta enam ei eksitaks rahvaid,
kuni need tuhat aastat saavad täis." Ilm 20:1-3
Kui Jeesus tuleb kohut mõistma, lõpeb ka rahvaste ülbus Jumala vastu.
Nüüd on aeg rahvastel Jumala sõnaga joonduda,
sest kohtunikuks on naasmas Jumala Sõna ise.
"Ma nägin taeva olevat avatud, ning ennäe: valge hobune!
Selle nimi, kes tema seljas istus, on Ustav ja Tõeline
ning tema mõistab kohut ja sõdib õiguses.
Tema silmad olid nagu tuleleek ning ta peas oli palju peaehteid.
Neile oli kirjutatud nimi, mida ei tea keegi muu kui tema ise.
Ja tal oli üll verre kastetud kuub
ning oli nimetatud tema nimi - Jumala Sõna.
Taevased väehulgad järgnesid talle valgete hobuste seljas,
üll valge puhas peenlinane.
Ja ta suust välkus vahe mõõk, et sellega raiuda paganaid,
ning tema ise hoidis neid raudsauaga kui karjane.
Tema ise tallas Kõigeväelise Jumala raevuviina surutõrt.
Ja temal oli tema kuue ja puusa peale kirjutatud nimi
'Kuningate Kuningas ja isandate Issand'. Ilm 19:11-16
Täname nüüd koos Jumalat Tema õigete kohtuotsuste eest.
Ole ülistatud, Jeesus, Sa rahvaste kuningas,
kes tuled ja vabastad rahvad kurjuse võimu alt.
Aitäh Jeesus, et võitsid Kolgatal kurjuse
ja saadad oma võidu täide kogu maailmas.
Ülistame Sind õiglaste kohtuotstuste eest,
millega Sa siit maailmast kurjuse hävitad.
"Suured ja imelised on sinu teod, Issand Jumal, Kõigeväeline!
Õiged ja tõelised on sinu teed, sa paganate kuningas!
Kes ei peaks kartma sind, Issand, ning ülistama sinu nime?
Sina üksi oled püha,
kõik paganad tulevad ning kummardavad sinu ette,
sest su õiged seadmised on saanud avalikuks." Ilm 15:3-4
Jumala kohtuotsused on alati õiged ja head.
Nende mõte on vabastada maailm kurjuse võimu alt.
Jeesuse kuningriigi aeg on kogu maailmale rõõmuaeg,
sest 1000-aastase kuningriigi ajal kukutab Ta siin kõik kurjuse.
Jumala rahvas pärib seega maa.
Ka Iisraeli hõimud saavad lõpuks oma pärandimaa tagasi.
Siit planeedilt ei lahku Jumala rahvas, vaid kurjuse võim.
Paulus kirjutas, kuidas kogu loodu seda aega ootab.
"Sest loodu ootab pikisilmi Jumala laste ilmsikssaamist.
Loodu on ju allutatud kaduvusele -
mitte vabatahtlikult, vaid allutaja poolt -,
kuid ometi lootusega,
et ka loodu ise vabastatakse kord kaduvuse orjusest
Jumala laste kirkuse vabadusse." Rm 8:19-21
Kogu loodu ülistab Jumalat Tema õigete kohtuotsuste eest.
Ühinegem selle ülistusega meiegi Psalmi 96 sõnadega.
"Öelge paganate seas: Issand on kuningas!
Siis maailm jääb kindlaks, ei see kõigu.
Tema mõistab rahvastele õiglast kohut.
Taevad rõõmustagu ja maa ilutsegu,
kohisegu meri ja mis seda täidab!
Hõisaku väljad ja kõik, mis seal on!
Siis rõkatagu rõõmust kõik metsapuud Issanda palge ees, sest tema tuleb!
Sest ta tuleb kohut mõistma maailmale.
Ta mõistab kohut maailmale õiguses
ja rahvaile oma ustavuses." Ps 96:10-13
Järgmisel palvereisil jätkame saabuva Jumala riigi eest tänamist.
Täname selle eest, et Jumal tegi Jeesuse ajal suuri asju
ja teeb edaspidi veel suuremaid.
Valmistugem järgmiseks reisiks juba palves ette.
Võid osaleda palvereisidel ka neid rahaliselt toetades.
TV7 Eesti kanalit saab toetada helistades annetustelefonil:
900 1777 (kõne hind 7 euri).
Lisainfo: www.tv7.ee
Antud saadet saab toetada ekraanil nähtavate kanalite kaudu.
Tõlge: Monika Jaaguri